Aastast 1864 töötas C. R. Jakobson kooli- ja koduõpetajana Peterburis, omandas 1865. saksa keele ja kirjanduse alal gümnaasiumi ülemkooliõpetaja kutse. Liitus Peterburi patriootidega ning sai radikaalseks baltisaksa mõisnike võimu ja poolpärisorjusliku ühiskonnakorra vastu võitlejaks.
#000001
Hakkas 1865 saatma kaastööd “Eesti Postimehele”, hiljem ka liberaalseile vene- ja saksakeelseile ajalehtedele. Ründas kirjutistes balti aadlit ja kirikut kui eesti talurahva vaesuse ja vaimupimeduse peasüüdlasi, võitis sellega rahva poolehoiu, kuid teravdas lahkhelisid aadli ja pastoritega; viimaste mõjul jäi rahuldamata Jakobsoni taotlus asutada Peterburis eestikeelne ajaleht, mõisnike survel sulges J. V. Jannsen 1871 talle “Eesti Postimehe” veerud. Jätkas ajakirjanduslikku tegevust liberaalses baltisaksa ajalehes “Neue Dörptshe Zeitung”.
#000002
Ostis 1874 Vändras asuva Kurgja talu ja kavatses sellest teha näidismajapidamise. Suurel määral see tal ka õnnestus.
#000004
Korraldas samal 1874. aastal Vändras Eesti esimese künnivõistluse. Valituna Pärnu Eesti Põllumeeste Seltsi ja Viljandi Eesti Põllumeeste Seltsi presidendiks, pidas neis seltsides põllumajanduslikke teadmisi ja uuendusi propageerivaid ning rahva majanduslikku ja õiguslikku seisundit käsitlevaid kõnesid, esitas põllumajanduse edendamise kava.
#000005
Toimetas aastast 1878 Viljandis ajalehte “Sakala”, väljendas selles (hoolimata tsensuuri ja aadli seatud tõkkeist) talurahvalik-demokraatlikke reformipüüdeid. Taotles reformide elluviimiseks poliitilist ja kultuurilist lähenemist Venemaale ja vene rahvale. Kujunes võitluses “Eesti Postimehe” ja klerikaalidega eesti 1870. ja 1880. aastate alguse ühiskondliku liikumise keskseks tegelaseks. Valiti 1881 J. Hurda asemele Eesti Kirjameeste Seltsi presidendiks.
#000006
Ühiskondlikust tegevusest lahutamatu on Jakobsoni patriootiline luule (kogu “C. R. Linnutaja laulud” 1870; sisaldab ka tõlkeid, peamiselt saksa luuleklassikast) ja palju mängitud näidend “Artur ja Anna” (1872), mis taunib seisuste ebavõrdsust. Kõik Jakobsoni teosed on uues kirjaviisis ning aitasid kaasa selle võidulepääsule. /ENE 4, lk 61-62/
#000011